**Anbefalinger til supervisor-rollen**

*Udarbejdet af Hector Lennert Sørensen, Jan Bæk, Marianne Brems, Elisabeth Jensen og Mette Noort Hansen*

Ude på skolerne kan man vurdere om man vil dele rollen på to personer eller lade supervisor og vejleder være den samme. Vejlederrollen opstartes først i andet semester.

Rollen: Supervisoren er *ikke* en ekspert der kommer og fortæller kandidaten hvad han eller hun skal gøre, men skal støtte kandidaten og bidrage til at lave en ramme for kandidatens udvikling igennem det første år.

Supervisoren observerer kandidatens undervisning eller omvendt. Kandidaten vælger fokus.

Supervisoren må stadig gerne komme med nogle anbefalinger/rådgivning/vejledning, for at sætte en ramme op for kandidater der har brug for det.

Supervisoren har en procespædagogisk rolle, med didaktisk fokus. Derfor anbefaler vi at supervisoren ikke er fagkollega, for at adskille det faglige fra det didaktiske.

Supervisoren kan henvise kandidaten til at observere en anden lærers timer, hvis kandidaten mangler inspiration til særlige fokuspunkter, som den anden lærer er særligt god til.

**Supervisorkursus**

Skal ligge lokalt på skolerne, og det er en kursuslederopgave, i den forstand at kursuslederen er tovholder og igangsætter.

Indhold: coachingteknikker, spørgeteknik, rollen skal defineres.

Materiale: Kunne være ”Vejledning og supervision”.

**Årshjul**

Supervisoren deltager i et kursus inden skolestart, evt. i eksamensperioden året før.

Det er vigtigt at supervisoren præsenteres for kandidaten hurtigst muligt, og at de to har et godt og trygt forhold til hinanden.

August: Supervisoren hjælper med at lave de første moduler/det første produkt.

Kandidaten kan med fordel begynde med at observere supervisorens timer og snakke om dem, for at komme i gang. Det kan være skræmmende at have en supervisor inde i sine timer som det allerførste som ny lærer.

I løbet af året: Supervisoren følger op på de didaktiske moduler som er en del af Nylærerkurset samt på de sociale aktiviteter (følg en gymnasieklasse, besøg på en folkeskole osv.) Sparring, evaluering, hvordan man kan bruge det i sin undervisning.

**Timeforbrug**

60 timer/semester=120 timer på det første år til både kandidat og supervisor.